9. การควบคุมภายใน

บริษัทฯ ตระหนักถึงบทบาทและหน้าที่ในเรื่องการบริหารจัดการ
และการกำกับดูแลเรื่องระบบการควบคุมภายในและการบริหารความเสี่ยงพร้อมกันไปด้วย ทั้งนี้
เพื่อให้การดำเนินงานหรือการปฏิบัติงานไปเป็นอย่างมีประสิทธิภาพ ประสิทธิผล ตามนโยบาย
ข้อบังคับ และมติของคณะกรรมการบริษัทฯ และของผู้ถือหุ้น
รวมถึงการยึดถือและปฏิบัติตามข้อกฎหมาย ประกาศและหลักเกณฑ์ที่เกี่ยวข้องต่างๆ อย่างเคร่งครัด

ในการควบคุมภายในของบริษัทฯ คณะกรรมการบริหารรวมถึงผู้บริหารในระดับการจัดการต่างๆ
จะมีการกำหนดนโยบาย วัตถุประสงค์ ค่าเป้าหมายของบริษัทฯ ประจำปี ในแต่ละฝ่ายต่างๆ
ซึ่งจะมีการชี้แจงให้พนักงานนำไปปฎิบัติเพื่อให้บรรลุเป้าหมายดังกล่าว บริษัทฯ
ก็จะมีระบบการติดตามการปฎิบัติการซึ่งจะมีระบบการประชุมในระดับต่างๆ
ทั้งที่มีการประชุมเป็นรายสัปดาห์ รายเดือน รายไตรมาส และราย 6 เดือน
ซึ่งเป็นการรายงานการปฏิบัติการและชี้แจงหรือสั่งการโดยผู้บริหารเพื่อให้การดำเนินงานบรรลุตามเป้าหมายและวัตถุประสงค์ของบริษัทฯ

บริษัทฯ มีหน่วยงานที่รับผิดชอบงานตรวจสอบภายใน
ซึ่งถือเป็นองค์กรอิสระได้ทำหน้าที่ประเมินความเพียงพอและประสิทธิผลของระบบการควบคุมภายในและการบริหารความเสี่ยงขององค์กร
ซึ่งจะดำเนินกิจกรรมการตรวจสอบภายในตามแผนการตรวจสอบประจำปีซึ่งได้รับการอนุมัติจากกรรมการผู้จัดการและคณะกรรมการตรวจสอบ
โดยการดำเนินการตรวจสอบติดตามผลการปฏิบัติงานในหน่วยงานต่างๆ
ในด้านระบบการควบคุมภายใน การปฏิบัติการตามข้อบังคับหรือกฎเกณฑ์ของบริษัทฯ ข้อกำหนด
หรือกฎหมายที่เกี่ยวข้องต่างๆ
ซึ่งจะมีการรายงานผลการตรวจสอบทั้งต่อคณะกรรมการบริหารและต่อคณะกรรมการตรวจสอบโดยตรง
เพื่อรับทราบและพิจารณา รวมถึงการรายงานผลกรณีเร่งด่วนต่างๆ
การดำเนินการติดตามผลการปฎิบัติการแก้ไขหรือปรับปรุงการดำเนินงานตามผลการตรวจสอบภายใน
ซึ่งคณะกรรมการตรวจสอบได้รับทราบพร้อมให้ความเห็น
ข้อเสนอแนะเพื่อการปรับปรุงแก้ไขต่อบริษัทฯ หรือฝ่ายจัดการต่อไป

ในปีที่ผ่านมา หน่วยงานตรวจสอบภายใน ได้มีการจัดตั้ง กฎบัตรการตรวจสอบภายใน
ซึ่งได้รับอนุมัติโดยกรรมการผู้จัดการและคณะกรรมการตรวจสอบ ซึ่งได้กำหนดภารกิจ
ขอบเขตของการปฏิบัติงานการตรวจสอบภายใน อำนาจและหน้าที่ความรับผิดชอบในการตรวจสอบ
มาตรฐานการปฏิบัติงาน ความเป็นอิสระ รวมทั้งการรายงานผลการตรวจสอบภายใน ทั้งนี้
เพื่อสร้างความเชื่อมั่นต่อความมีประสิทธิภาพ
ประสิทธิผลในการดำเนินงานที่สอดคล้องกับนโยบายและเป้าหมายของบริษัทฯ

คณะกรรมการตรวจสอบ จะดำเนินการสอบทานความถูกต้อง
เชื่อถือได้ในรายงานทางการเงินซึ่งได้มีการนำเสนอจากฝ่ายจัดการของบริษัทฯ
ที่ผ่านการสอบทานจากผู้สอบบัญชีแล้ว ทั้งรายไตรมาสและรายประจำปี
การสอบทานระบบการควบคุมภายใน การปฏิบัติงานตามข้อกำหนด
กฎหมายและระเบียบที่เกี่ยวข้องกับบริษัทฯ
การพิจารณาเสนอแต่งตั้งผู้สอบบัญชีและค่าตอบแทนการสอบบัญชีประจำปี
รวมทั้งการพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ซึ่งคณะกรรมการตรวจสอบจะดำเนินการรายงานผลการสอบทานของคณะกรรมการตรวจสอบในการประชุมคณะกรรมการบริษัทฯ
ในทุกไตรมาสเพื่อทราบและพิจารณาด้วย

บริษัทฯ ได้มีการจัดตั้งคณะกรรมการบริหารความเสี่ยง ซึ่งมีกรรมการผู้จัดการเป็นประธาน
โดยมีองค์คณะจากผู้บริหารงานจากส่วนต่างๆ และกลุ่มคณะทำงานจากฝ่ายจัดการต่างๆ
ครอบคลุมทั้งบริษัทฯ

คณะกรรมการบริหารความเสี่ยง
ได้มีการกำหนดนโยบายจัดตั้งให้มีระบบบริหารความเสี่ยงที่มีการชี้บ่งความเสี่ยงและระดับความเสี่ยง
การประเมินและมาตรการจัดการความเสี่ยง
รวมทั้งการติดตามความเสี่ยงที่เกี่ยวข้องทุกด้านอันอาจมีผลกระทบต่อการดำเนินธุรกิจของบริษัทฯ
โดยมีวัตถุประสงค์ในการบริหารจัดการความเสี่ยงของบริษัทฯ อย่างเป็นระบบเดียวกัน
ด้วยการจัดการหลีกเลี่ยง หรือลด หรือโอน หรือยอมรับความเสี่ยงดังกล่าวอย่างมีประสิทธิภาพ
โดยคำนึงถึงการบรรลุเป้าหมายขององค์กรเป็นสำคัญ

ในช่วงปีงบประมาณที่ผ่านมา
คณะกรรมการบริหารความเสี่ยงได้ดำเนินการสอบทานการชี้บ่งความเสี่ยงและการประเมินระดับความเสี่ยง
รวมทั้งมาตรการจัดการความเสี่ยงของกลุ่มคณะทำงานจากฝ่ายจัดการต่างๆ ทั้งบริษัทฯ
ซึ่งได้มีการทบทวนการจัดการความเสี่ยงต่างๆ ให้มีประสิทธิภาพและความเหมาะสมต่อองค์กร
พร้อมทั้งการติดตามและรายงานกิจกรรมการดำเนินการด้านบริหารความเสี่ยงจากฝ่ายจัดการต่างๆ
ต่อคณะกรรมการตรวจสอบและคณะกรรมการบริษัทฯ ได้รับทราบและพิจารณาต่อไป

นอกจากนี้ บริษัทฯ ได้กำหนดมาตรการที่เปิดโอกาสให้ผู้มีส่วนได้ส่วนเสียในธุรกิจของบริษัทฯ
ได้มีช่องทางการร่วมมือในการแจ้งเบาะแสที่พบเห็นในเหตุการณ์ หรือ การกระทำใดๆ
ที่อาจมีผลต่อการฝ่าฝืนกฎหมาย กฎระเบียบ ข้อบังคับ และ/หรือ ขัดต่อคุณธรรม จริยธรรมอันดี
ที่จะส่งผลให้เกิดความเสียหายโดยรวมต่อบริษัทฯ โดยกำหนดแนวทางปฏิบัติให้รับทราบทั่วกันดังนี้

ผู้พบเห็นเหตุการณ์ หรือ การกระทำดังกล่าวข้างต้น รวบรวมข้อมูล เบาะแส
และหลักฐานที่สามารถยืนยันข้อเท็จจริงเท่าที่สามารถหาได้ และแจ้งตรงมายังบริษัทฯ
โดยส่งเป็นเอกสารมายังที่อยู่ดังนี้

ส่งถึง ประธานกรรมการ หรือ กรรมการผู้จัดการ

บริษัท กันยงอีเลคทริก จำกัด (มหาชน)

ตู้ ปณ. 49 ปณฝ. บางนาทาวเวอร์ 10541

ประธานกรรมการ หรือ กรรมการผู้จัดการ จะรับข้อมูลเหล่านั้นโดยตรง
โดยให้ความสำคัญว่าเป็นข้อมูลลับเฉพาะ เพื่อปกป้องคุ้มครองไม่ให้เกิดผลกระทบต่อผู้แจ้งเบาะแส
รวมทั้งจะดำเนินการอย่างเป็นธรรม โดยอ้างอิงข้อมูลเบาะแสที่ได้รับ และการพิสูจน์ทราบ
เพื่อดำเนินการตัดสินใจและจัดการตามความเหมาะสมต่อไป

ทั้งนี้ เพื่อให้การแจ้งข้อมูลเบาะแสเป็นไปด้วยความบริสุทธิ์ใจ
และเป็นการรับรองในข้อมูลที่เป็นความจริงนั้นๆ จึงใคร่ขอให้ผู้แจ้งเบาะแส ระบุชื่อ และชื่อสกุล
พร้อมสถานที่ติดต่อ เนื่องจากบริษัทฯ อาจมีการขอทราบข้อมูลเพิ่มเติมในกรณีที่จำเป็นด้วย

บริษัทฯ มีความมั่นใจว่าระบบการควบคุมภายในและการกำหนดมาตรการดำเนินการต่างๆ
ดังที่กล่าวข้างต้นทำให้บริษัทฯ มีระบบการควบคุมภายในที่ดี
รวมถึงมีระบบการบริหารความเสี่ยงที่สอดคล้องและเป็นไปตามหลักการกำกับดูแลกิจการที่ดี